ຫລາຍໂຮງຮຽນເປີດສົກຮຽນໃໝ່ດ້ວຍບັນຍາກາດຄຶກຄື້ນ
ມື້ວານນີ້, ຊຶ່ງກົງກັບວັນຈັນທີ 2 ກັນຍາ ເປັນມື້ໄຂສົກຮຽນໃໝ່ 2019-2020 ຢ່າງເປັນທາງການຂອງໂຮງຮຽນແຫ່ງຕ່າງໆໃນທົ່ວປະເທດ, ເພື່ອພ້ອມກັນດໍາເນີນການຮຽນ-ການສອນດ້ວຍຄວາມຫ້າວຫັນ ແລະ ມີຄຸນນະພາບ.
ໃນຕອນເຊົ້າຂອງມື້ດັ່ງກ່າວ, ສະເພາະຢູ່ນະຄອນຫລວງວຽງຈັນເຖິງວ່າສະພາບການສັນຈອນບົນທ້ອງຖະໜົນຈະມີຄວາມແອອັດສັບສົນໃນຫລາຍຈຸດກໍຕາມ, ແຕ່ຢູ່ໂຮງຮຽນແຫ່ງຕ່າງໆທັງພາກລັດ ແລະ ເອກະຊົນ ກໍເຕັມໄປດ້ວຍຮອຍຍີ້ມ ແລະ ບັນຍາກາດອັນປະຕິຊົມຊື່ນຂອງຜູ້ປົກຄອງ, ນ້ອງນັກຮຽນ-ນັກສຶກສາ ແລະ ບັນດາຄູອາຈານທີ່ໄດ້ພົບໜ້າພໍ້ຕາກັນອີກໃນສົກຮຽນໃໝ່.
ສະເພາະຢູ່ນະຄອນຫລວງວຽງຈັນ ພິທີໄຂສົກຮຽນໃໝ່ໄດ້ຈັດຂຶ້ນໃນວັນທີ 30 ສິງຫາຜ່ານມາ ຢູ່ໂຮງຮຽນມັດທະຍົມສົມບູນນາຊາຍທອງ, ໂດຍມີທ່ານ ພຸດ ສິມມາລາວົງ ຮອງລັດຖະມົນຕີກະຊວງສຶກສາທິການ ແລະ ກິລາ, ທ່ານ ສີຫູນ ສິດທິລືໄຊ ຮອງເຈົ້າຄອງນະຄອນຫລວງວຽງຈັນ, ພ້ອມດ້ວຍຫົວໜ້າຫ້ອງການສຶກສາທິການ ແລະ ກິລາ 9 ຕົວເມືອງ, ພະນັກງານຄູ-ອາຈານ ແລະ ນັກຮຽນເຂົ້າຮ່ວມເປັນຈໍານວນຫລາຍ.
ໃນໂອກາດນີ້, ທ່ານຫົວໜ້າພະແນກສຶກສາທິການ ແລະ ກິລານະຄອນຫລວງວຽງຈັນ ໃຫ້ຮູ້ວ່າ: ມາຮອດປັດຈຸບັນ, ວຽກງານການສຶກສາໄດ້ມີການຂະຫຍາຍຕົວນັບທັງດ້ານປະລິມານ ແລະ ຄຸນນະພາບ, ຈຳນວນໂຮງຮຽນ, ຫ້ອງຮຽນ, ຄູສອນ ແລະ ນັກຮຽນ ໄດ້ເພີ່ມຂຶ້ນ, ການສຶກສາໄດ້ຮັບການພັດທະນາໄປຕາມ 3 ລັກສະນະ ແລະ 5 ຫລັກມູນຂອງການສຶກສາ ແລະ ໄດ້ຂະຫຍາຍໄປສູ່ທ້ອງຖິ່ນຊົນນະບົດຫ່າງໄກຊອກຫລີກໄດ້ຢ່າງກວ້າງຂວາງ, ອັນເປັນເງື່ອນໄຂໃຫ້ເດັກນ້ອຍລູກຫລານຜູ້ດ້ວຍໂອກາດໄດ້ຮັບການສຶກສາຢ່າງທົ່ວເຖິງ.
ປັດຈຸບັນຢູ່ນະຄອນຫລວງວຽງຈັນມີໂຮງຮຽນພາກລັດ ແລະ ເອກະຊົນ ທັງໝົດ 1.099 ແຫ່ງ, ໃນນີ້, ໂຮງຮຽນລ້ຽງເດັກ ແລະ ອານຸບານມີ 389 ແຫ່ງ, ໂຮງຮຽນປະຖົມມີ 533 ແຫ່ງ ແລະ ໂຮງຮຽນມັດທະຍົມ 177 ແຫ່ງ ແລະ ມີນັກຮຽນຊັ້ນຕ່າງໆ 2 ແສນກວ່າຄົນ (ຍິງ97.900 ຄົນ).
ທ່ານອໍານວຍການໂຮງຮຽນ ມສ ວຽງຈັນ ໃຫ້ຮູ້ວ່າ: ບັນຍາກາດໃນມື້ໄຂສົກຮຽນໃໝ່ຢູ່ໂຮງຮຽນຂອງຕົນແມ່ນມີຄວາມເປັນລະບຽບຮຽບຮ້ອຍດີ, ໂດຍສະເພາະແມ່ນນັກຮຽນທຸກຊັ້ນໄດ້ມາສະເໜີຕົວເຂົ້າຮຽນຄົບຕາມຕົວເລກກໍານົດໄວ້, ພ້ອມທັງມອບໃຫ້ຄູປະຈໍາແຕ່ລະຫ້ອງຈັດການເລືອກຄະນະຫ້ອງ ແລະ ຫົວໜ້າໜ່ວຍຕາມລະບຽບ. ສ່ວນດ້ານຄູ-ອາຈານ, ໂຕະຕັ່ງ ແລະ ອຸປະກອນຕ່າງໆເພື່ອຮັບໃຊ້ການຮຽນ-ການສອນແມ່ນມີຄວາມພ້ອມ 100% ແລະ ທາງໂຮງຮຽນຂອງຕົນຈະສືບຕໍ່ປະຕິບັດລະບຽບຫ້າມບໍ່ໃຫ້ນັກຮຽນໃຊ້ໂທລະສັບມືຖືໃນຊົ່ວໂມງຮຽນ, ບໍ່ໃຫ້ກັບເມື່ອກິນເຂົ້າທ່ຽງຢູ່ເຮືອນ ແລະ ນັກຮຽນຜູ້ທີ່ຮຽນອ່ອນຕ້ອງໄດ້ຮຽນເພີ່ມຕື່ມອີກໃນຕອນແລງ.
ຂະນະດຽວກັນ, ທ່ານອໍານວຍການໂຮງຮຽນ ມສ ສີໂຄດຕະບອງ ກໍໃຫ້ຮູ້ວ່າ: ມື້ໄຂສົກຮຽນໃໝ່ນີ້ ຢູ່ໂຮງຮຽນຂອງຕົນກໍມີບັນຍາກາດຄຶກຄື້ນດີ, ນັກຮຽນ-ນັກສຶກສາ ໄດ້ມີຄວາມກະຕືລືລົ້ນສູງຕໍ່ການເຂົ້າມາສຶກສາຮໍ່າຮຽນ ແລະ ໃນສົກຮຽນນີ້ ຈະເນັ້ນໃຫ້ຄູ-ອາຈານ ສືບຕໍ່ເອົາໃຈໃສ່ສິດສອນນັກຮຽນຕາມຫລັກສູດທີ່ກະຊວງສຶກສາທິການ ແລະ ກິລາວາງອອກໃຫ້ມີປະສິດທິຜົນສູງ.
ໃນສານຂອງທ່ານນາຍົກລັດຖະມົນຕີແຫ່ງ ສປປ ລາວ ເນື່ອງໃນໂອກາດໄຂສົກຮຽນໃໝ່ນີ້, ກໍໄດ້ຮຽກຮ້ອງໃຫ້ຄູ-ອາຈານ ເພີ່ມທະວີຄວາມຮັບຜິດຊອບຕໍ່ຫນ້າທີ່ວຽກງານຂອງຕົນ ເພື່ອຖ່າຍທອດຄວາມຮູ້ໃຫ້ແກ່ນັກຮຽນ-ນັກສຶກສາມີປະສິດທິພາບສູງຂຶ້ນ, ຂະນະດຽວກັນ ນັກຮຽນ-ນັກສຶກສາ ກໍຕ້ອງຕັ້ງໃຈຄົ້ນຄວ້າຮໍ່າຮຽນ, ມີຄວາມດຸຫມັ່ນຂະຫຍັນພຽນ, ຝຶກຝົນຫໍ່ຫລອມຕົນເອງໃຫ້ກາຍເປັນນັກຮຽນທີ່ດີ, ນັກຮຽນເກັ່ງຂອງຄູ-ອາຈານ, ເປັນລູກຫລານທີ່ດີຂອງຜູ້ປົກຄອງ, ເປັນພົນລະເມືອງດີຂອງປະເທດຊາດ ແລະ ເປັນຜູ້ທີ່ມີຄວາມຮູ້ຄວາມສາມາດ ເພື່ອສຶບທອດພາລະກິດຂອງຊາດຈະມອບຫມາຍໃຫ້, ພິເສດຮຽກຮ້ອງມາຍັງການຈັດຕັ້ງພັກ-ລັດ, ອົງການຈັດຕັ້ງມະຫາຊົນ, ຜູ້ປົກຄອງ, ຜູ້ປະກອບການ ແລະ ສັງຄົມ ຈົ່ງພ້ອມກັນປະກອບສ່ວນຕາມພາລະບົດບາດຂອງຕົນໃນການສຶກສາອົບຮົມບົ່ມສອນນັກຮຽນ-ນັກສຶກສາ ກໍຄືລູກຫລານຂອງຕົນໃຫ້ເຫັນຄວາມສໍາຄັນຂອງການສຶກສາໃນການສ້າງອະນາຄົດຂອງຕົນເອງ ກໍຄືປະເທດຊາດ ແລະ ໃຫ້ຖືເອົາວຽກງານການສຶກສາເປັນຫນ້າທີ່ ແລະ ຄວາມຮັບຜິດຊອບຂອງຫມົດທຸກຄົນໃນທົ່ວສັງຄົມ.